Хвалебен канон към Пресвета Богородица,

с акростих: „Вместилище на радостта, на теб едничката подобава да се радваш!“ Творение Йосифово.

Глас 4. Песен 1. Ирмос:

Ще отворя устата си и с Дух ще се изпълнят, и слово ще рукне от тях към Царицата и Майката, и ще се явя в светло тържество, и ще възпея с радост чудесата й.

Пресвета Богородице, спаси нас!

Одушевена книга Христова от Духа запечатана, когато те видя великият архангел, Чиста, към тебе възгласяше: радвай се, приемнице на радостта, чрез теб ще се разтури проклятието над (нашата) прамайка Ева!

Пресвета Богородице, спаси нас!

Изправление на Адама, радвай се, Дево Богоневесто; умъртвяване на ада, радвай се, всенепорочен дворец на Царя на всички; радвай се, огнен престол на Вседържителя!

Слава на Отца и Сина и Светия Дух.

Неувяхващ цвят, радвай се, единствено от теб израстна благоухайна Ябълка; радвай се, Родителко на благоуханието, на единия Цар; радвай се, Дево брак не познала, спасение за света!

И сега и винаги и во веки веков, амин.

Съкровище на чистотата, радвай се — чрез тебе се вдигнахме от нашето падение; радвай се, Владичице, сладкоухайна лилия, от която верните поемат благоуханието, кадило благовонно и драгоценно миро!

Песен 3. Ирмос:

Богородице — жив и несекващ Изворе — утвърди духовно възпяващите те, събрани в хор, и в твоята божествена слава ги удостой с венци на прослава.

Пресвета Богородице, спаси нас!

Радвай се ти, от която израстна божествен Клас несъмнено, като от неорана нива, радвай се, одушевена трапеза, побрала в себе си Хляба на живота, радвай се, неизчерпаем извор на животворната Вода, Владичице!

Пресвета Богородице, спаси нас!

Юница, що роди Юнеца непорочен на верните, радвай се, радвай се, агница, родила Божия Агнец, Който взе върху Си греховете на света, радвай се, гореща молитвенице за очистването на греховете ни
!

Слава на Отца и Сина и Светия Дух.

Радвай се, единствена, най-светло утро, донесло Слънцето Христос; радвай се, дом на светлината, радвай се ти, която унищожи тъмнината и напълно прогони мрачните бесове!

И сега и винаги и во веки веков, амин.

Радвай се, единствена врата, през която премина единият Бог Слово, Който чрез твоето рождество
 съкруши ключалките и портите на ада, радвай се, божествен вход за спасяваните, Богоневесто!

Песен 4. Ирмос:

Пребожественият Иисус, Който седи в слава на божествения престол, в лек облак дойде от нетленната Длан
 и спаси викащите: слава на Твоята сила, Господи!

Пресвета Богородице, спаси нас!

Към тебе, Дево всевъзпявана, с песенни гласове викаме: радвай се, планина на изобилие, от Духа оплодотворена
; радвай се, свещник и стомна, носеща Манната, която услажда чувствата на всички благочестиви.

Пресвета Богородице, спаси нас!

Умилостивение за света, радвай се, пречиста Владичице, радвай се, стълба, която чрез благодатта възвиси всички от земята, радвай се, мост, който наистина превежда от смърт към живот всички възпяващи те.

Пресвета Богородице, спаси нас!

По-висока от небесата, радвай се ти, която без труд си носила в утробата си Този, Който положи основите на земята; радвай се, багреница божествена изтъкала от кръвта си за Царя на (небесните) войнства.

Слава на Отца и Сина и Светия Дух.

Радвай се, Владичице, която роди истинския Законодател, очистващ даром беззаконията на всички — неузнаваема дълбина, неизразима висота, о, Дево незнаеща брак, чрез която всички приехме обожение.

И сега и винаги и во веки веков, амин.

Теб песнословим, която изплете за света венец, от ръце неизплетен, на тебе, Дево, казваме: радвай се! — подслон и защита за всички, и укрепление, и свещено прибежище.

Песен 5. Ирмос:

Всички се удивиха със страх пред божествената ти слава, понеже ти, брак непознаваща Дево си поела в утробата си Бога над всички и си родила безвременния Син, и на всички възпяващи те ти даваш мир.

Пресвета Богородице, спаси нас!

Радвай се, Пренепорочна: ти роди Пътя на живота, ти спаси света от потопа на греха, радвай се, Богоневесто, вестта и словата за която изпълват със страх
, радвай се, пребивалище на Господаря на всичко сътворено!

Пресвета Богородице, спаси нас!

Крепкост и утвърждение на човеците, радвай се, Пречиста, преславно място на освещение, умъртвяване на ада, всесветъл чертог; радвай се, радост на ангелите, радвай се, помощница на всички, които ти се молят с вяра!

Пресвета Богородице, спаси нас!

Огневидна колесница на Словото, радвай се, Владичице, одушевен рай, сред който пребъдва дървото на живота, Господ, — сладостта му дава живот на поробените от тлението, които с вяра се причащават.

Слава на Отца и Сина и Светия Дух.

Укрепявани от силата ти, ние с вяра ти викаме: радвай се, град на Царя на всички, преславна и достойна за прогласа, за която несъмнено говореха
, неразломима планина; радвай се, неизмерима дълбина.

И сега и винаги и во веки веков, амин.

Обширно селение на Словото, радвай се, Пречиста, съсъд, който приготви божествения Бисер, радвай се, примирение с Бога, пречудно за всички, които винаги те облажават, Богородице!

Песен 6. Ирмос:

Като извършваме това божествено и всечестно празненство на Богородица, о богомъдри, дойдете с ръце да запляскаме и Родилия се от нея Бог да славословим.

Пресвета Богородице, спаси нас!

Нескверен чертог на Словото, причина за обожението на всички, радвай се, Пречиста, проглас на пророците, радвай се, украшение на апостолите.

Пресвета Богородице, спаси нас!

От тебе капна Росата, Която угаси пламъка на многобожието, затова ти викаме: радвай се, Дево, одушевено руно, което Гедеон пророчески видя.

Слава на Отца и Сина и Светия Дух.

Ето, викаме ти „радвай се“, Дево: бъди пристанище за нас, подхвърляните от вълни, и тихо спасение в бездната от скърби и съблазни на зложелателя на всички.

И сега и винаги и во веки веков, амин.

Извор на радостта, просвети с благодат мислите ни, за да ти викаме: радвай се, неизгаряща къпина, пресветъл облак, който непрестанно осенява верните.

Песен 7. Ирмос:

Не послужиха на творението богомъдрите, вместо на Твореца, но като стъпкаха страховития огън мъжествено, с радост пееха: дивно възпяван Господи и Боже, благословен си!

Пресвета Богородице, спаси нас!

Възпяваме те и ти казваме: радвай се, колесница на духовното Слънце, истинска лоза, която отгледа зрелия Грозд, от който тече Виното, веселящо душите, които с вяра те славят.

Пресвета Богородице, спаси нас!

Богоневесто, която роди Изцелителя на всички човеци, радвай се, тайнствен жезъл, разцъфнал неувяхващ цвят, радвай се, Владичице, чрез тебе се изпълваме с радост и наследяваме живот.

Пресвета Богородице, спаси нас!

Езикът на ритора не може да те песнослови, Владичице, защото ти се възвиси над серафимите, като роди Царя Христос — моли Го да се избавят от всяко зло ония, които с вяра ти се покланят.

Слава на Отца и Сина и Светия Дух.

От край до край земя те облажават те и те хвалят всички и с любов ти викат: радвай се, свитък, в който пръстът на Отца написа Словото, Чиста, моли Го в книгата на живота да запише твоите раби, Богородице!

И сега и винаги и во веки веков, амин.

Ние, твоите раби, те молим и коленичим мислено в сърцата си: наклони ухото си, Чиста, и спаси нас, които скърбите потапят винаги, и запази твоя град, Богородице, от всеки вражески плен.

Песен 8. Ирмос:

Благочестивите момци в пещта бяха спасени от рождеството на Богородица: тогава пророчески изобразено, сега в действителност изпълнено, то вдига цялата вселена да Ти пее: Господа възпявайте, творения, и Го превъзнасяйте във всички векове!

Пресвета Богородице, спаси нас!

В недрата си ти прие Бог Слово, ти носеше Държащия всичко, ти, Чиста, с мляко откърми Този, Който храни цялата вселена мигом; на Него пеем: Господа възпявайте, творения, и Го превъзнасяйте във всички векове!

Пресвета Богородице, спаси нас!

В къпината Моисей разбра великото тайнство на твоето рождество; момците пък тайнствено го предизобразиха, стоейки посред пламъците, без да изгарят, нетленна и света Дево, затова те възпяваме във всички векове!

Пресвета Богородице, спаси нас!

Някога измамата ни лиши от дрехата (на благодатта), а сега чрез рождеството ти се облякохме в дрехата на нетлението; някога седяхме в мрака на незнанието, ала сега видяхме светлината, о Девице, обител на Светлината! Затова те възпяваме във всички векове.

Слава на Отца и Сина и Светия Дух.

Чрез тебе мъртвите се съживяват, защото ти роди ипостасния Живот; немите някога сега говорят хубаво, прокажените се очистват, недъзите се прогонват, множествата въздушни духове биват победени, Дево, спасение за човеците.

И сега и винаги и во веки веков, амин.

Радвай се, Всеблагословена, която роди спасението на света и чрез която бяхме издигнати от земята на небето, покров и сила, твърдина и укрепление на пеещите, Чиста: Господа възпявайте, творения, и Го превъзнасяйте във всички векове!

Песен 9. Ирмос:

Нека всеки роден на земята човек се възрадва, от Духа просвещаван, нека безплътните по естество духовни същества да тържествуват, почитайки свещения празник на Божията Майка, и да викат: радвай се, всеблажена Богородице, чиста Вечнодево!

Пресвета Богородице, спаси нас!

За да ти викаме „радвай се!“ ние верните, след като станахме чрез теб участници във вечната радост, Девице, избави ни от напасти, от варварски плен и всякакви други страдания, които сполетяват грешните хора заради многото им грехове.

Пресвета Богородице, спаси нас!

Ти се яви наше просвещение и утвърждение, затова ти викаме: радвай се, звезда незалязваща, която въведе в света великото Слънце, радвай се ти, която отвори рая заключен, Чиста, радвай се, съсъд, който прие неизчерпаемото Миро, излято в тебе!

Пресвета Богородице, спаси нас!

Да застанем благоговейно в дома на нашия Бог и да възкликнем: радвай се, Владичице на света, радвай се, Марийо Господарке на всички ни, радвай се, единствена по хубост и непорочност сред жените, радвай се, стълб огнен, който въведе човечеството в небесния живот.

Слава на Отца и Сина и Светия Дух.

Гълъбице, която роди Милостивия, радвай се, Вечнодево, радвай се, похвала на всички преподобни, увенчаване на страдащите, радвай се, божествено украшение на всички преподобни и спасение за нас верните.

И сега и винаги и во веки веков, амин.

Пощади, Боже, Твоето наследие, като презреш сега всички наши грехове, понеже за това те моли Родилата безсеменно на земята Теб, Христе, Който по велика милост поиска да приемеш човешки образ.

Молитва

Приеми, всесилна и пречиста Господарке Владичице Богородице тези скъпи дарове, подобаващи единствено на тебе, от нас недостойните твои раби, избрана от всички родове и явена по-висока от всички небесни и земни създания; защото  заради тебе Господ на войнствата бе с нас и чрез тебе познахме Божия Син и се удостоихме със светото Му Тяло и пречистата Му Кръв, затова ти си облажавана от рода в род, о Богоблажена, по-светла от херувимите и по-почитана от серафимите. И сега, всевъзпявана пресвета Богородице, недей престава да се молиш за нас, твоите недостойни раби, за да се избавим от всяко вражеско внушение, от всяка беда и да се опазим без вреда от всяка отровна дяволска мисловна бран; но до самия край ни запази с молитвите си от осъждане, та спасявани чрез твоето застъпничество и помощ за всичко да възнасяме слава, възхвала, благодарност и поклонение на Единия Бог в Троица и Създателя на всичко, сега и винаги и во веки веков. Амин.

�	 В слав. текст — теплое очистилище, така се е наричал капакът на ковчега на завета, тъй като при влизането в светая светих в деня на очищението, първосвещеникът поръсвал кивота с жертвена кръв за очистване греховете на народа. — Б. пр.


�	 На много места в посветените на Пресвета Богородица песнопения под „рождество“ се разбира раждането на Спасителя от нея, а не нейното рождество. — Б. пр.


�	 В старин. текст „... от нетленната Дева“


�	 Срв. Пс. 67:16 — „Планината Божия е планина на изобилие, планина млечнотучна, планина богата.“


�	 Срв. Аввакум, 3:2. — Б. пр.


�	 Пророците. — Б. пр.





